钦定古今图书集成/明伦汇编/氏族典/第079卷 > 吴玠
## 钦定古今图书集成/明伦汇编/氏族典/第079卷 > 吴玠

按《宋史吴玠传》：“玠字晋卿，德顺军陇干人。父葬永洛
城，因徙焉。少沉毅有志节，知兵善骑射，读书能通大
义。未冠，以良家子隶泾原军。政和中，夏人犯边，以功
补进义副尉，稍擢队将，从讨方腊及击河北群盗，累
功权泾原第十将。靖康初，夏人攻怀德军，玠以百馀
骑追击，擢第二副将。建炎二年，金人渡河，玠逆击，大”
破之。三年，剧贼史斌寇汉中，玠击斩之。迁忠州刺史。
宣抚处置使张浚巡关、陜，与玠语，大悦，即授统制。四
年，升泾原路马步军副总管。金帅娄宿与撒离喝长
驱入关，玠军败，降武显大夫、知怀德军。张浚惜玠才，
寻以为秦凤副总管兼知凤翔府，转忠州防御使。浚
合五路兵，欲与金人决战，及次富平，敌骤至，军溃。玠收散卒保散关东和尚原，列栅为死守计。绍兴元年，
金将没立出散关，战败遁去。拜明州观察使。母丧，起
复，兼陕西诸路都统制。金兀术会诸道兵攻和尚原，
玠击败之，以玠为镇西军节度使。二年，命玠兼宣抚
处置使司都统制。金人战饶风岭，玠退保西县，遣兵
掩击其后，尽弃锱重去。进玠检校少保，充利州路阶
成凤州制置使。四年，敌复大入，攻仙人关，玠击走之。
授川、陕宣抚副使，拜检校少师、奉宁保定军节度使。
六年，兼营田大使、易保平静难节度。九年，金人请和，
帝以玠功高，授特进、开府仪同三司，迁四川宣抚使。
玠卒于仙人关。赠少师，谥武安。淳熙中，追封涪王。子
五人：拱、扶、㧑、扩、揔。